**Borre Historielag.** Vandring i Horten sentrum 4.juni.

Riktig mange hadde funnet veien til Torget denne ettermiddagen for å rusle gatelangs under ledelse av en entusiastisk Morten Svagård, tidligere økonomisjef i kommunen. Det viste seg raskt at Morten ikke bare hadde syslet med tørre tallkolonner og grafer i sin tid, men også ervervet mye lokalhistorisk kunnskap. Dessverre sviktet mikrofonen, men vår turleder mistet ikke motet av den grunn og hevet stemmen så pass at den bar gjennom bilstøy og vindkast .

Vår cicerone fremhevet det spesielle ved at påfallende mange gater har fått sitt navn etter personer. Falsens gate er for eksempel navngitt etter Christian Magnus Falsen, sjøoffiser og flerårig ordfører i 1880-årene. (må ikke forveksles med sin berømte bestefar med samme navn, Selvstendighetspartiets fører på Eidsvoll 1814). Videre dvelte Morten ved en sentral gate, Anders Jørgensens gate, som er gitt navn etter kullhandler og skipsreder, Anders Jørgensen, som hadde jobbet seg opp fra trange kår til en fremskutt posisjon i byen. Thuegata har sitt navn fra søstrene Thue som bodde i nedre del av gaten, og der er mange flere eksempler.

Morten trakk også frem eksempler på interessante bygg i byen, slik som Horten nye videregående skole, et praktbygg i utsøkte materialer med en tydelig miljøprofil.

Håndverkeren huset i sin tid sogneprest Honoratius Halling, den første ordfører da Horten ble ladested i 1858 (med bystatus noe senere).(Halling var kristenkonservativ prest og la ned et stort arbeid for å vinne arbeiderne for en bevegelse tuftet på kristen grunn – som en motvekt mot Thranebevegelsen, men organisatorisk fikk nok Thrane større og mer varig gjennomslag. Forøvrig fikk sønnen Sigurd et kjent navn gjennom Halling skole i Kristiania hvor kronprins Olav i sin tid var elev. Ref.mrkn.)

Kjent for innfødte hortensere er vel uttrykket «født bak kroa»; her siktes det til gamle Horten sykehus ved Lystlunden. Opprinnelig var det Dr.Mantheys klinikk som holdt til her. Manthey var lege og drev privatklinikken til sin død i 1933. Etter krigen gikk staten inn som eier inntil Horten sykehus ble til i 1954.

Meget vel kjent i bybildet er naturligvis Alfred Bergs kolonialforretning i Storgata, byens eldste med historie tilbake til 1915; nåværende eier er tredje generasjon med det navnet.

Tvers overfor Bergs butikk ligger også et hus som mange assosierer med Horten farvehandel som opphørte etter nesten 100 års virksomhet, men huset har også hatt apotek og til og med skole en tid.

Morten fant også tid til å omtale flere andre bygg, som den gule og den røde skolen, byens gamle skoler, den særpregede og stilrene funkisbygningen, (Storgata 19) og andre bygg av særskilt interesse som det vil føre for langt å omtale her. Men ett hus må nevnes, Arild Colbans gamle villa i Ferjegata. På syttitallet måtte den gamle trehusbebyggelsen i sentrum vike plassen for store bygg i glass og betong, og dermed fikk en stor del av sentrum et ganske så nytt preg. Colban har kjøpt flere eldre eiendommer i bykjernen og restaurert disse med nennsom hånd og med et skarpt blikk for gamle håndverkstradisjoner. Den besøkende blir her virkelig tatt med til boforhold slik de var i en svunnen tid.

Morten tok oss med nedover Ferjegata, den eldste gaten i byen, og avrundet vandringen ved Thons hotell, tidligere Grand hotell vis-à-vis det gamle fergeleie der Bastøyfergene også holder til. Leder Trond Schmidt takket for en givende rundtur, og Morten fikk velfortjent applaus .

På Historisk Tursti-kart 2a finner leseren en beskrivelse av ruten vi fulgte. Brosjyren ligger utlagt flere steder, bl.a. på biblioteket, og er gratis. Anbefales!

Neste møte: Lørdag 15. juni på Bruserød, kl. 16. Øyvind Nustad kåserer om gater og veier i Horten, og om personer som har gitt navn til disse.

Medlemmer gratis, ikke-medlemmer kr.50.

Ref. ak